
POLONIA

În Polonia, modalitatea de aplicare a serviciului de cash-back nu este reglementată, ea fiind doar rezultatul unor practici şi obiceiuri comerciale. Prin urmare, acordurile încheiate între furnizorii serviciilor de plată (în special băncile comerciale şi emitenţii instrumentelor de plată), comercianţi şi deţinătorii acestor instrumente, au o influenţă decisivă asupra configurării modelului de cash-back. Cu toate acestea, serviciul de cash-back reprezintă o operaţiune specifică de plată, fiind într-o anumită măsură, încadrat în prevederile Legii privind serviciile de plată (2011), care reglementează relaţiile  dintre entităţile enumerate mai sus. 

Legea privind serviciile de plată conţine o definiţie a serviciului de cash-back, dar, conform jurisprudenţei, această definiţie nu reflectă în totalitate conţinutul Directivei 2007/64/CE din 13 noiembrie 2007 privind serviciile de plată în cadrul pieţei interne, care a modificat Directivele 97/7/CE, 2002/65/CE, 2005/60/CE şi 2006/48/CE şi a abrogat Directiva 97/5/CE. Cu toate acestea se remarcă faptul că, serviciul de cash-back nu este un serviciu separat de plată conform Legii privind serviciile de plată sau Directivei 2007/64/CE, astfel încât tranzacţiile în care sunt oferite servicii de cash-back sunt în continuare supuse unor reglementări statutare.

Deşi această facilitate nu constituie în sine un serviciu de plată şi nu intră sub reglementarea directă a Legii privind serviciile de plată, prevederile legale nu sunt excluse total datorită faptului că modalitatea de punere în aplicare se efectuează întotdeauna în cadrul serviciilor de plată definite în mod specific, fiind asociată cu un instrument de plată. Există, de asemenea, situaţii în care se aplică prevederile Legii cu privire la serviciile de plată şi ale Directivei 2007/64/CE, atât în relaţia dintre emitent şi deţinătorul instrumentului, precum şi în relaţia dintre cumpărător şi comerciant.

Furnizarea serviciului de cash-back se realizează şi în temeiul prevederilor generale cuprinse în Legea Băncii Naţionale a Poloniei
 şi Legea bancară
.

Art. 3, para. 2, punctul 1 şi 6 din Legea Băncii Naţionale a Poloniei menţionează faptul că sarcinile BNP includ, printre altele, structurarea compensării monetare şi stabilirea condiţiilor necesare pentru dezvoltarea sistemului bancar, în timp ce Legea bancară conţine prevederi referitoare la cardurile de plată şi contractări (art. 4, alin. 1 punctul 4, art. 6a alin. 1 punctul 1 lit. f şi art. 63 f).

Practic, serviciul de cash-back reprezintă posibilitatea comerciantului de a returna cumpărătorului o sumă de bani în numerar, în situaţia asociată unei tranzacţii comerciale în care s-a folosit cardul de plată. Comerciantul poate conveni cu un agent de decontare valoarea sumei ce va fi plătită deţinătorilor de carduri de debit, la cererea acestora, în cazul realizării unor tranzacţii cu aceste instrumente. Introducerea unui astfel de serviciu necesită includerea unei note în acordul privind acceptarea plăţilor printr-un card de plată sau un acord separat între cele două părţi. Acordul cuprinde şi un angajament al agentului de decontare, care se obligă să plătească comerciantului sumele de bani care sunt returnate în numerar titularului de card.

Fondurile plătite de către banca comercială provin de facto din contul bancar al titularului de card, pentru care comerciantul plăteşte în numerar în cadrul facilităţii de cash-back.

Funcţionarea facilităţii de cash back este simplă. Titularul cardului (care plăteşte pentru bunuri sau servicii) solicită comerciantului să îi plătească o anumită sumă de bani. Această sumă de bani va fi adăugată în contul deţinătorului de card, în baza contractului încheiat.

În cazul în care un comerciant s-a angajat să plătească titularului bani în numerar, neexistând în mod expres o prevedere care să menţioneze că plata poate fi efectuată numai prin ATM, înseamnă că, actul juridic al comerciantului este suficient pentru a justifica existenţa serviciului de cash-back. În cazul în care această facilitate este oferită titularului de card cu anumite restricţii la plata prin card, contractul trebuie să conţină o notă cu aceste restricţii şi scopul lor.

Trebuie remarcat faptul că, persoana care acceptă furnizarea serviciului de cash-back plăteşte resurse financiare titularului de card ca şi cum operaţiunea se realizează în numele emitentului de card. 
Se remarcă faptul că poziţia comerciantului în ceea ce priveşte serviciul în cauză este similară cu poziţia operatorului de ATM-uri, acestea neaflându-se în proprietatea emitentului, dar, cu toate acestea, emitentul plăteşte bani în numerar titularului de card.

Scopul introducerii serviciului de rambursare a fost acela de a-i asigura titularului cardului un acces mai mare la numerar. În acest fel, banii pot fi plătiţi nu numai în sucursala unei bănci sau la ATM, ci şi la casieria magazinului cu ocazia unei tranzacţii prin cardul de credit.

Cu toate acestea, serviciul de cash-back nu este larg răspândit, şi nu toate magazinele de vânzare cu amănuntul şi servicii, care acceptă plata cu cardul, oferă acest beneficiu cumpărătorilor. Totuşi, la felul cum este perceput serviciul în cauză, ca fiind o metodă alternativă de plată, ar putea fi considerat un abuz. Acest lucru se datorează faptului că suma care poate fi plătită prin cash-back este limitată. Prin urmare, serviciul cash-back trebuie să fie interpretat ca o metodă de mărire a unei sume de bani pentru situaţii de urgenţă sau o metodă de plată a unei sume mici de bani (de obicei 300 PLN
). De asemenea, trebuie avut în vedere faptul că reglementările Legii privind serviciile de plată nu se aplică acestui serviciu (art. 6 punctul 5). Facilitatea de cash-back este, de obicei, limitată la instrumentele de plată emise pe teritoriul polonez (ca, de exemplu, în cazul cardurilor VISA), iar suma care face obiectul plăţii nu poate fi plătită decât în zloţi polonezi (PLN).
Trebuie menţionat faptul că, în prezent, noţiunea de cash-back este folosită de către emitenţii instrumentelor de plată în scopuri promoţionale, prin returnarea (sub formă de bonus, premium) titularului unui instrument de plată a unui procent din plăţile făcute cu cardul (de obicei între 1-3%, luând în considerare limita superioară în valoare de câţiva zeci de PLN pe lună). Aceste promoţii nu trebuie asociate cu serviciul de cash-back, al cărui scop este acela de a plăti o sumă de bani titularului instrumentului de plată prin mijloacele de care dispune. Trebuie adăugat faptul că, în acest caz, venitul suplimentar poate fi taxat.

În concluzie:
- dezvoltarea serviciilor bancare este o preocupare importantă a băncii centrale poloneze, în ceea ce priveşte serviciul de cash-back fiind pregătit un raport
;

- situaţia este similară cu cea din România, deoarece Legea bancară nu conţine nicio prevedere referitoare la facilitatea de cash-back. Numai unele bănci care cooperează cu Visa sau Mastercard, de exemplu, au o serie de reglementări interne privind: 

a) posibilitatea oferită de instituţiile bancare consumatorilor la vânzarea cu amănuntul de a solicita, în timpul unei tranzacţii cu cardul de debit, să plătească o sumă în plus în numerar;
b) avantajul titularului unui card pe care îl oferă unele companii de carduri de credit ce returnează un mic procent din cheltuielile nete (achiziţii minus restituiri), dar această din urmă situaţie nu este privită ca o facilitate de cash-back.


LITUANIA
Potrivit prevederilor art. 3, para. 8, punctul 5 din Legea privind plăţile, această lege nu se aplică în cazul serviciilor în care numerarul este furnizat de beneficiarul plătitorului, ca parte a unei operaţiuni de plată, la cererea explicită a serviciului de plată al utilizatorului, chiar înainte de executarea operaţiunii de plată pentru achiziţionarea de bunuri sau servicii.

Serviciile de mai sus sunt furnizate în conformitate cu prevederile acordurilor dintre băncile care desfăşoară activităţi financiare în Lituania şi lanţurile de magazine care desfăşoară vânzarea cu amănuntul.

În practică, este posibil să se plătească pentru achiziţii cu un card de debit şi să se retragă numerar, gratuit, la finalizarea comenzii. În conformitate cu regulile interne de ale băncilor comerciale, suma retrasă poate fi cuprinsă între 5 şi 100 de euro.

SLOVACIA

Situaţia din Slovacia este similară cu cea din România: legea bancară nu conţine nicio prevedere referitoare la facilitatea de cash-back. Doar băncile au reglementări interne referitoare la facilităţile oferite. Instituţiile bancare, care cooperează cu unele companii de carduri de credit precum Visa, MasterCard etc., au început să ofere acest serviciu din anul 2008, cu scopul de a oferi consumatorilor de produse cu amănuntul posibilitatea de a primi o sumă suplimentară în numerar după efectuarea unei tranzacţii cu un card de debit. Până în prezent acest serviciu nu este larg răspândit, fiind folosit doar de o foarte mică parte a posesorilor de carduri, în principalele centre comerciale.

Reglementările băncilor privind serviciile de cash-back se bazează pe acordurile încheiate între bănci şi companiile de carduri, pe de o parte şi de acestea cu anumite magazine, pe de altă parte. 
În practică, în maganize se plăteşte pentru produsele cumpărate cu un card de debit şi se retrage numerar la finalizarea comenzii. În conformitate cu regulile interne ale unei bănci, taxa pentru acest serviciu este de 0,20 euro/operaţiune. Clienţii care beneficiază de acest serviciu pot primi înapoi sume cuprinse între 5 şi 50 de euro.

BELGIA
În practică se regăsesc trei situaţii:

- prima dintre ele se referă la cazul care se întâlneşte într-un supermarket de tip check-out. De exemplu, un consumator poate solicita o sumă de bani suplimentară faţă de costurile bunurilor achiziţionate şi să plătească pentru acestea cu cardul fără a fi nevoie să extragă o sumă de bani de la un ATM bancar. Nu există nici o legislaţie specifică în Belgia cu privire la această situaţie, care reprezintă un serviciu popular pe care companiile ce deţin supermarket-urile le oferă, în colaborare cu partenerul lor financiar.

- a doua posibilitate de cash-back are în vedere faptul că un consumator poate avea posibilitatea de a primi înapoi o parte din preţul plătit pentru un bun sau serviciu sau chiar preţul integral. Codul de Drept Economic conţine o serie de dispoziţii privind practicile de piaţă şi protecţia consumatorilor. Art. VI.31 se referă la diferitele condiţii care sunt necesare pentru eliberarea de către o societate a unui tichet care dă consumatorului dreptul de a primi ramburs preţul plătit pentru un bun sau serviciu.

- cea de a treia situaţie posibilă, asemănătoare cu cea anterioară, priveşte faptul că un consumator poate primi imediat înapoi un procent mic din preţul plătit. Situaţia se regăseşte la art. 32 din Codul de Drept Economic
.

PORTUGALIA
Cadrul juridic al Portugaliei privind instituţiile de credit şi societăţile financiare nu conţine nicio prevedere referitoare la facilitatea de cash-back.

Numai anumite instituţii bancare au reglementări interne privind:

- beneficiul titularului de card oferit de unele instituţii bancare şi companii de carduri de credit care plătesc titularul cardului un procent mic din valoarea tuturor achiziţiilor efectuate cu cardul, care va fi creditat în luna următoare realizării plăţilor;

- posibilitatea oferită de instituţiile bancare consumatorilor de produse vândute cu amănuntul de a solicita, în timpul unei tranzacţii cu un card de debit, adăugarea unei sume suplimentare faţă de preţul de achiziţie şi de a primi suma respectivă în numerar.

SLOVENIA
Nu există instituţii bancare specifice care să utilizeze facilitatea de cash-back. Anumite sisteme externe (Lyoness, DubLi) utilizează această facilitate, dar în baza unor prevederi interne, neexistând o legislaţie specifică la nivel naţional.

 Sistemele care operează prin cardurile Mastercard, de exemplu, utilizează această facilitate, regulile fiind identice în toate ţările unde operează entitatea respectivă.  Astfel, în normele şi condiţiile generale ale Lyoness se precizează că în Slovenia suma reducerilor obţinute trebuie să fie de cel puţin 10 de euro pentru ca aceasta să fie transferată în contul bancar al membrului Lyoness.

În Slovenia, retragerile în numerar pot fi efectuate numai prin intermediul sistemului ATM, în bănci şi oficii poştale, neexistând nicio posibilitate de a obţine bani în timpul efectuării achiziţiilor comerciale din magazine
.

ITALIA

În Italia nu există reglementări specifice în ceea ce priveşte facilitatea de cash-back.

După ce Directiva 2007/64/CE (Directiva privind serviciile de plată) a fost adoptată în Italia, Banca Naţională a precizat că această facilitate nu se află în cadrul de reglementare al Directivei.

UNGARIA
Conturile de plată sunt definite prin Legea CXVI/2012 privind reglementarea tranzacţiilor financiare. De asemenea, retragerile de numerar din contul de plată sunt reglementate prin aceeaşi lege. Conform acestor prevederi, în toate cazurile de retrageri de numerar din contul de plată se plătesc o serie de taxe.

Dintre operaţiunile executate în cadrul serviciilor de plăţi care se regăsesc în cadrul unui contract, care este încheiat de către furnizorul de servicii de plată cu un client, astfel cum este prevăzut în lege, transferul de fonduri, debitele directe, plăţile iniţiate de către plătitor prin beneficiar, depunerile de numerar efectuate prin Poştă, retragerile de numerar din conturile de plată, remiterea de bani, emiterea şi încasarea de cecuri, precum şi vânzarea prin instituţiile de credit autorizate să desfăşoare activităţi de schimb valutar sau prin intermediari autorizaţi ce desfăşoară servicii de schimb valutar, precum şi plata creditelor sunt supuse plăţilor de taxe pe tranzacţiile financiare. În plus, retragerile de numerar prin intermediul instrumentelor de plată în numerar sunt, de asemenea, încadrate în categoria plăţilor de taxe pe tranzacţiile financiare, chiar dacă nu sunt debitate într-un cont de plăţi
.

Cu excepţia cazului în care se prevede altfel, taxele pe tranzacţiile financiare sunt plătite în legătură cu toate operaţiunile de plată ce sunt recunoscute ca servicii de plată, fiind tratate în acelaşi mod ca şi operaţiunile de plată menţionate mai sus.

Răspunderea pentru plata taxei pe tranzacţiile financiare se aplică indiferent dacă furnizorul de servicii de plată execută operaţiunea de plată din fondurile disponibile în contul plătitorilor sau printr-o linie de credit.

Nivelul taxei pe tranzacţiile financiare este următorul:

a) sub rezerva unor excepţii, 0,3% din suma de plată, dar nu mai mult de 6.000 de forinţi/operaţiune de plată
;

b) în funcţie de excepţii, 0,3% din suma de plată, în cazul în care operaţiunea de plată se realizează prin Poştă sau Trezorerie;

c) 0,6% din sumă pentru tranzacţiile financiare în cazul retragerii de numerar dintr-un cont de plăţi, sau, în cazul retragerii de numerar prin intermediul unui instrument de plată substitut;

d) 0,3% din sumă pentru tranzacţiile financiare, dar nu mai mult de 6.000 de forinţi/ operaţiune în legătură cu operaţiunile de plată privind distribuirea de titluri de stat, în cazul în care taxa este datorată către Trezorerie;

e) 800 forinţi pentru alte operaţiuni financiare;

f) 500 forinţi pentru o operaţiune efectuată cu un instrument de plată contactless în numerar. 

În conformitate cu prevederile Administaţiei naţionale pentru taxe şi vămi, operaţiunile de plată cash-back sunt considerate tranzacţii de retragere a numerarului, fiind supuse unor taxe.

GRECIA
Potrivit Regulamentului (UE) nr. 1409/2013 al Băncii Centrale Europene din 28 noiembrie 2013 privind statistica plăţilor (BCE/2013/43), în Anexa II se menţionează că  acordarea de sume în avans la terminalele POS reprezintă tranzacţii în care titularul cardului primeşte o sumă în numerar de la un terminal POS, atunci când se realizează o tranzacţie de plată pentru bunuri sau servicii cu un card. 

În Grecia, facilitatea de cash-back este reglementată printr-o decizie a Comitetului bancar pentru credite (2006). În practică, suma maximă ce poate fi retrasă este de 50 €/ card/zi.

Potrivit deciziei, intrările privind fiecare tranzacţie efectuată sunt controlate în mod corespunzător şi conciliate în conformitate cu normele interne ale instituţiei de credit
. După evaluarea nivelului de risc, o instituţie de credit poate, în mod excepţional, să determine praguri specifice pentru tranzacţii, cum ar fi tranzacţiile mici de casă, pentru care nu este nevoie de un control suplimentar înainte de înregistrarea şi prelucrarea lor ulterioară în sistemele de contabilitate.

OLANDA
În Olanda nu există reglementări privind facilitatea de cash-back în relaţia cu livrarea de bunuri şi servicii sau privind drepturile consumatorilor. 

Autoritatea privind protecţia consumatorilor are atribuţia de a verifica toate actele comerciale în care se regăseşte acest serviciu oferit de magazine, bănci sau emitenţii de carduri.

SUEDIA
În Suedia nu există reglementări privind facilitatea de cash-back, prin care consumatorii, care plătesc cu cardul în magazinele care vând cu amănuntul, pot solicita o retragere de numerar în timpul unei tranzacţii în care utilizează un card. 

Facilitatea de retragere de numerar este asigurată de comercianţi în colaborare cu instituţiile financiar bancare, acestea din urmă având reglementări interne cu privire la posibilitatea de retragere de numerar. Suma maximă este limitată la 500 SEK
.

GERMANIA
Serviciile cash-back sunt reglementate prin Legea supravegherii plăţilor în numerar (2009)
. Anterior, pentru utilizarea acestui serviciu bancar era necesară o permisiune specială din partea serviciului financiar federal. Din anul 2012 e posibil ca retragerea sumei respective să se realizeze şi în numerar, nu doar pe card. 
Legea nu prevede o sumă maximă şi enumeră serviciile pentru care se pot face plăţi şi pe cele care sunt excluse (case de schimb valutar, trezorerie sau provider-ii internet). 
Procedura de ridicare a sumelor respective vizează două aspecte: una dintre ele este metoda electronică, prin utilizarea unui card special, care nu este cardul de debit, cealaltă putându-se realiza prin emiterea unui ordin la purtător. Ambele proceduri sunt specificate în lege, dar prevederi există doar pentru prima modalitate. 

Asociaţia băncilor germane a emis o serie de condiţii obligatorii pentru participarea entităţilor private la un sistem electronic de tip cash-bank.
- plata în bani trebuie să fie legată de existenţa unei permisiuni pentru tranzacţii în numerar, în format electronic; 

- nu există sumă minimă utilizată de cumpărător pentru realizarea tranzacţiei; 
- plata se face doar pe baze unei autorizări a serviciului de plată;
- se interzice orice diferenţiere într posesorii diferitelor tipuri de carduri
.

LETONIA
Principiile generale privind facilitatea de cash-back sunt reglementate de Legea privind serviciile de plată şi de monedă electronică
. Regulamentul detaliat este întocmit de către furnizorul de servicii de plată, iar modalitatea efectivă de plată este gestionată de către furnizorul de servicii.

Unele instituţii de credit au organizat procedura de cash-back fără a fi necesară utilizarea unui ATM (banca Citadele, DnB Banka, Nordea, băncile SEB şi MTB). În cazul SEB Bank, facilitatea de cash-back poate fi utilizată în toate magazinele unde apare sigla specifică. 

Suma maximă ce poate fi retrasă este de 100 de euro, iar suma minimă este de 1 eurocent, în cazul comercianţilor unde există un ATM disponibil. Pentru retragerea sumei respective poate fi utilizat un card MasterCard Standard, VISA Classic, VISA Gold sau alt card emis de banca respectivă. 

Concret, suma dorită va fi adăugată la suma de achiziţie. După confirmarea tranzacţiei se primeşte o chitanţă în care apare valoarea de achiziţie a produsului şi, separat, valoarea rambursată. Comisionul este același ca și la retragerea de numerar în ATM-urile SBI Bank. Comisionul de retragere este similar celui practicat pentru alte operaţiuni financiare.
� http://www.nbp.pl/en/aktyprawne/the_act_on_the_nbp.pdf


� http://www.nbp.pl/en/aktyprawne/thebankingact.pdf


� 1 PLN = 0,23 euro


� https://www.nbp.pl/systemplatniczy/cash-back/cashback2014.pdf


� http://www.ejustice.just.fgov.be/loi/loi.htm


� Zakon o plačilnih storitvah in sistemih (Uradni list RS, št. 58/09, 34/10, 9/11, 32/12 in 81/15).


� https://app.box.com/s/wmp742hvtl5rxvi5u7ikjejbmt3f7t30


� 100 forinţi = 0,33 euro


� http://www.bankofgreece.gr/BogDocumentEn/GA.BG_2577-9.03.2006_Framework_of_operational_principles_and_criteria_for_the_evaluation_of_the_organisation_and_Internal_C.pdf


� 1 SEK = 0,11 euro


� Gesetz über die Beaufsichtigung von Zahlungsdiensten - http://www.gesetze-im-internet.de/zag/__1.html


� http://www.girocard.eu/english.html


� http://likumi.lv/doc.php?id=206634

